  Туспуктэм: Ижкар администрацилэн пресс-службаез Майя Бывальцева 6-тӥ коньывуонэ Ижкарысь Машиностроительёслэн посёлоказы 82 номеро нылпи садлэсь кыкетӥ юртсэ усьтӥзы. Со 150 интылы чакламын, эскерон вылысь огаз группае 10 толэзьысен покчиосты кутозы. Со сярысь кар администрацилэн пресс-службаез ивортӥз. « Та дыре группае укмыс анай-атайёс куриськон сётӥзы, ветлон радлык кылдытэмын. Дышон вакыт куинь толэзь кыстӥське, покчиос анайёсыны ӵош нылпи садэ кӧня ке часлы ветло, пумен дыр ватсаське, азьланяз со быдэс нунал луоз. Учком, кызьы асьсэды возёзы нылпиос, кулэ-а со анай-атайёслы но сыӵе группаос карысь мукет нылпи садъёсын усьытны луонлыкъёсты эскером » Светлана Карпеченкова, Ижкар администрациысь дышетонъя управленилэн кивалтӥсезлэн воштӥсез Нылпи садын пиналъёсты азинтон понна вань туала луонлыкъёс кылдытэмын. STEM-лабораторииын нылъёс но пиос робототехникаен, 3D-моделированиен вырыны быгатозы. Озьы ик эктонъя, суреданъя, удмурт кылэз дышетонъя занятиос нуозы, «Мультстудия» но ужа. Спорт но крезьгуро залъёс нылпиослэсь сӥльвирзэс юнматыны но творчествоя быгатонлыкъёссэс усьтыны юрттозы. Ветлыны шугъяськисьёс понна лифт пуктэмын. Нимыьстыз саклык кышкытлыклэсь утиськонлы висяъмын. « Шимучыръёс кылдон учыръёслы шуыса юртын кышкыттэм комнатаос радъямын. Отын укноос ӧвӧл, тревожной кнопкаез зӥбыса, ӧсъёс асьсэос ворсасько, со дыре ик охрана доры но Росгвардие сигнал мынэ » Алевтина Крестьянникова, нылпи садлэн кивалтӥсез Ватсалом, выль нылпи садэз «Демография» йӧскалык ӵектосъя пуктӥзы. Тодэ вайытом, гудырикошконэ Ижкарысь Архитектор П. П. Берш нимо ульчаын 15 номеро нылпи садлэсь кыкетӥ юртсэ усьтӥзы.  Тегъёс: Удмуртия Ижкар нылписад Дышетон нылпиос  